als_Latn dik_Latn sag_Latn
Trajneri i Napolit shpreson që ekipi i tij të jetë rivalizues për titullin në Itali deri në fund
Trajneri i Napolit, Rafael Benitez ka deklaruar se shpreson që Napoli i tij të rivalizojë për titullin kampion në Itali deri në fund. fitorja kundër Romës fundjavën e kaluar ka ngrohur shumë zemrat e tifozëve të Napolit, të cilët kanë nisur të besojnë se ekipi i tyre mund të shkojë larg në Itali. Por përpara kampionatit, Napoli ka impenjime të rëndësishme në Evropë. Sonte në mbrëmje Napoli do të presë Jang Bojsin. Dhe trajneri i Napolit është shprehur i bindur se skuadra e tij do të kualifikohet për më tej. “Jemi të bindur se do të kualifikohemi, por një gjë të tillë duhet ta tregojmë në fushë. Gjithsesi unë mendoj se ndeshja kundër Jang Bojsit nuk do të jetë vendimtare, sepse veç saj janë dhe dy përballje të tjera. Jang Bojsi do të na hapë punë, pasi ata do të luajnë në mbrojtje dhe nuk do të na lënë shumë hapësira. Ndaj duhet të përgatitemi për ta fituar ndeshjen edhe në momentet e fundit. Do të jetë e rëndësishme të kontrollojmë ndeshjen dhe të bëjë lojën tonë”, ka thënë Rafa Benitez.
Rotacioni – Por edhe për ndeshjen kundër zviceranëve trajneri spanjoll nuk ka ndër mend të heqë dorë nga rotacioni. Ai pritet të bëjë ndryshime në formacion, për të rezervuar disa nga titullarët për ndeshjet e kampionatit në fundjavë. “Unë jam i kënaqur me gjendjen fizike të ekipit dhe kjo na jep mundësi të bëjmë disa ndryshime. Gjithsesi unë mendoj se shumë titullarë do të jenë në fushë, pasi ne e vlerësojmë të rëndësishme këtë ndeshje. Skuadra më ka pëlqyer shumë në ndeshjet e fundit, ku kemi bërë paraqitje mjaft të mira. Jemi paraqitur si një skuadër e madhe dhe uroj që të tillë ndeshje të bëjmë edhe kundër Jang Bojsit”, ka thënë trajneri i Napolit. Ndër të tjera ai e ka quajtur vendimtar faktorin fushë në një ndeshje të tillë si kjo në Ligën e Evropës.
Titulli në Itali – Pas suksesit ndaj Romës dhe paraqitjeve mjaft të mira të bërë nga ekipi në kampionat, te tifozët e Napolit është shtuar optimizmi në lidhje me ëndrrën për të fituar titullin kampion. Ata kanë nisur të përmendin shpesh javët e fundit “Skudeton” dhe duket se nuk janë të vetmit. Edhe trajneri Benitez beson, por sipas tij rruga është e gjatë. “Nëse tifozët besojnë te titulli edhe unë nuk kam frikë ta them. Por në dhomat e zhveshjes kur bisedojmë mes nesh për ne objektivi i vetëm është ndeshja pasardhëse. Jam i bindur se mund të shkojmë larg në këtë sezon. sa për titullin unë mendoj se gjithçka do të varet se si do të gjendemi 10 ndeshje nga fundi. Nëse arrijmë në formën e duhur mund ta provojmë”, ka thënë trajneri i Napolit.
als_Latn als_Latn als_Latn als_Latn